נועם שליט הודיע הבוקר ליו"ר מפלגת העבודה שלי יחימוביץ' כי החליט להתמודד על מקום ברשימת מפלגת העבודה לכנסת הבאה. שליט חבר מפלגת העבודה מאז שנת 1996. הוא התפקד מיד אחרי רצח רה"מ המנוח יצחק רבין, ולכן לא יצטרך להתפקד לעבודה.
שליט אמר כי: "לאחר שנים של מאבק ציבורי, שבמהלכו זכיתי להכיר לעומק את החברה הישראלית על צדדיה היפים והערכיים, החלטתי להצטרף לפעילות ציבורית. זאת מתוך רצון לשרת את הציבור, ולהיות במקום שממנו אפשר להשפיע על דמותה של החברה הישראלית. מפלגת העבודה היא מפלגה סוציאל דמוקרטית ושוחרת שלום ולכן היא הבית הטבעי שלי. אני מאמין שבהנהגתה של שלי יחימוביץ' תוכל העבודה להוביל מהלכים חשובים למען החברה הישראלית".
יחימוביץ' ציינה כי: "מאבקם של נועם שליט ומשפחתו לשחרור גלעד החל כמאבק פרטי, אך הפך למאבק הטומן בחובו את ערכי הבסיס של החברה הישראלית: סולידריות, ערבות הדדית וציונות. מאבקו של נועם הוא דוגמא ומופת למאבק ציבורי ראוי ומאופק, אך בו בזמן נחוש ואפקטיבי. במאבק זה התלכדה החברה הישראלית כולה סביב ערכים משותפים. נועם הוא איש מפלגת העבודה שנים רבות, ואני משוכנעת כי תרומתו לעבודה כחבר כנסת תהיה רבה".